Vera Šnajder

**Vera Šnajder** (rođ. **Popović**) bila je prva naučnica matematičarka u Bosni i Hercegovini.

Pripada porodici važnih djelatnika u historiji Bosne i Hercegovine. Dala je znatan doprinos razvoju matematike kao moderne fundamentalne discipline i Odsjeka za matematiku Prirodno-matematičkog fakulteta Univerziteta u Sarajevu.

## Biografija 
Rođena je u Reljevu kod Sarajeva. U Reljevu je tada bila pravoslavna bogoslovija, na čijem je čelu, kao rektor, bio njen otac. Osnovnu školu i klasičnu gimnaziju završila je u Sarajevu 1922. Zatim je završila studij na Filozofskom fakultetu u Beogradu (grupa primijenjena matematika, teorijska matematika i eksperimentalna fizika) 1928.

Bila je profesorica u Ženskoj gimnaziji u Sarajevu. Zatim kao stipendistica Vlade Francuske odlazi u Pariz na usavršavanje (1929/30. na Institutu "Henri Poincaré"). Bila je honorarna saradnica u Laboratoriji za hidrodinamiku na Sorboni do kraja 1932. Tokom studijskog boravka u Parizu objavila je svoj prvi naučni rad, koji je ujedno bio i prvi naučni rad iz matematike koji je objavio autor rođen u Bosni i Hercegovini. Nuđen joj je angažman za rad za potrebe Ministarstva zrakoplovstva Francuske, ali nije pristala.

Od kraja 1932. opet je profesorica u Ženskoj gimnaziji u Sarajevu. Njen suprug, Marcel Šnajder, jedan od prvih doktora filozofije u Bosni i Hercegovini, inače, profesor filozofije i matematike, bio je Jevrej i stradao je od nacista odmah na početku Drugog svjetskog rata.

Od juna 1945, postavljena je za direktoricu Druge ženske gimnazije, a u martu 1946. postala je jedan od prvih profesora u Višoj pedagoškoj školi u Sarajevu. Sljedeće godine postavljena je za savjetnicu u Ministarstvu prosvjete. U junu 1948. vratila se u Višu pedagošku školu.

Učestvovala je u osnivanju Filozofskog fakulteta u Sarajevu 1950, naročito u formiranju Katedre za matematiku, gdje je djelovala u zvanju vanrednog profesora do 1960, kada Katedra prerasta u Odsjek za matematiku i prelazi na novoosnovani Prirodno-matematički fakultet. Predavala je diferencijalnu geometriju i racionalnu mehaniku, linearnu algebru i uvod u algebru.

Bila je dekanica Filozofskog fakulteta u Sarajevu u dva navrata. Izborom za dekanicu 1951. ušla je u historiju kao prva žena dekan jednog od prvih bosanskohercegovačkih fakulteta i jednog od jugoslavenskih fakulteta.

Bila je članica brojnih institucija i komisija: Univezitetskog vijeća, Vijeća za prosvjetu BiH, predsjednica Komisije Vijeća Narodne viblioteka, članica Komisije za davanje zvanja naučnih saradnika, tj. zvanja prosvjetnih savjetnika, predsjednica Komisije za polaganje profesorskih ispita. Bila je i dugogodišnja predsjednica Društva Jugoslavija–Francuska itd.

Naročitu aktivnost ispoljila je kao predsjednica Društva matematičara, fizičara i astronoma Bosne i Hercegovine, a bila je i glavna organizatorica Četvrtog kongresa matematičara, fizičara i astronoma Jugoslavije, održanog u Sarajevu 1965. U njenu čast ustanovljena je i Nagrada "Vera Šnajder", koja se svake godine dodjeljuje u obliku putne pomoći izvanrednom studentu prirodnih ili tehničkih nauka u Bosni i Hercegovini (dodiplomski, magistarski ili doktorski studij).

Njena kćerka Milica Šnajder, do 1992. profesorica (jedno vrijeme i dekanica) Muzičke akademije u Sarajevu, živi u Ljubljani. Njeni unuci su Dragan i Andrej Huterer. Dragan je doktor fizike, bavi se kosmologijom, a živi i radi u Sjedinjenim Američkim Državama.

## Bibliografija 
* "Sur l'extension de la méthode de Hele Shaw aux mouvements cycliques", ''Comptes Rendus de l'Académie des Sciences*, Pariz, sv. 192 (1931), 1703–1706. 
* *Hamiltonov princip u racionalnoj mehanici i njegova geometrijska interpretacija*, Beograd, 1957. 
* "Quelques remarques sur le principe de Hamilton dans la Mécanique classique", *Publication de l'Institut mathématique de l'Académie Serbe des Sciences et des Arts*, Beograd, sv. XIV (1960), 67–82.
* *Predavanja iz racionalne mehanike s uvodom u tenzorski račun*, Univerzitet u Sarajevu, Sarajevo, 1963.

## Reference 
## Vanjski linkovi 
* *Vera Šnajder – bosanskohercegovačka Marie Curie'', dokumentarni film, Al Jazeera Balkans, 8. 9. 2021. (YouTube)
* https://www.bhfuturesfoundation.org/vera-snajder-tribute
* https://dml.cz/bitstream/handle/10338.dmlcz/400820/DejinyMat_41-2010-1_12.pdf

Kategorija:Rođeni 1904.
Kategorija:Umrli 1976.
Kategorija:Biografije, Sarajevo
Kategorija:Prirodno-matematički fakultet u Sarajevu
Kategorija:Dekani Filozofskog fakulteta u Sarajevu
Kategorija:Odsjek za matematiku Prirodno-matematičkog fakulteta u Sarajevu